FI Euroopan unionin virallinen lehti CE 84/314

(2004/C 84 E/0362)

KIRJALLINEN KYSYMYS E-0136/04

esittäjä(t): Jillian Evans (Verts/ALE) komissiolle

(26. tammikuuta 2004)

Aihe: Muuntogeenisten elintarvikkeiden ja viljelykasvien tuonti

Nyt kun muuntogeenisistä organismeista on jonkin verran EU:n lainsäädäntöä, muuntogeenisten elintarvikkeiden ja viljelykasvien tuonnista annettu lainsäädäntö mukaan lukien, mitä komissio tekee varmistaakseen, että jäsenvaltiot panevat nämä asetukset asianmukaisesti täytäntöön?

Varmistaako komissio erityisesti sellaisissa EU:n satamissa, joiden kautta muuntogeenisiä tuotteita mahdollisesti tulee kolmansista maista EU:n alueelle, että asianomaisille elimille, kuten tullilaitokselle Yhdistyneessä kuningaskunnassa, on annettu ohjeet testata elintarvikkeet ja niiden ainesosat, eläinten rehut ja siemenet tuonnin yhteydessä sen selvittämiseksi, sisältävätkö ne kiellettyjä muuntogeenisiä ainesosia tai ainesosia, jotka olisi merkittävä muuntogeenisiksi? Varmistaako komissio lisäksi, että jäsenvaltiot antavat asianomaisille elimille, kuten tullilaitokselle Yhdistyneessä kuningaskunnassa, näiden testien edellyttämät laitteet?

Mihin toimiin komissio ryhtyy, mikäli muuntogeenisiä tuotteita pääsee EU:n alueelle tuonnin yhteydessä tapahtuneen laiminlyönnin seurauksena?

David Byrnen komission puolesta antama vastaus

(29. maaliskuuta 2004)

Asetuksessa (EY) N:o 1829/2003 (1) säädettyjen lupa- ja merkintävaatimusten täytäntöönpanosta ja valvonnasta vastaavat jäsenvaltiot elintarvikkeiden ja rehujen valvontaa koskevien yleisten säännösten mukaisesti, kuten nykyisessä lainsäädännössä on säädetty. Komission elintarvike- ja eläinlääkintätoimisto (FVO) on viime vuosina suorittanut useita tarkastuksia, joiden tarkoituksena on ollut arvioida jäsenvaltioiden käyttöön ottamia muuntogeenisten elintarvikkeiden virallisia valvontajärjestelmiä, erityisesti muuntogeenimerkintöjen suhteen, ja se on todennut jäsenvaltioiden täytäntöönpanemien alan valvontaohjelmien olevan kohtuullisen tyydyttäviä.

Vaikka järjestelmällisten puutteiden olisi käytävä ilmi elintarvike- ja eläinlääkintätoimiston virallisia valvontatoimenpiteitä koskevissa arvioinneissa, jäsenvaltiot ovat vastuussa operatiivisista tehtävistä, kuten sen varmistamisesta, että kaikki asiaankuuluvat tahot saavat tarvittavan opastuksen ja välineet. Asetuksen (EY) N:o 1830/2003 (2) mukaisesti jäsenvaltioiden on varmistettava, että tämän asetuksen noudattamista valvotaan tarkastuksin ja tarvittaessa muilla valvontatoimenpiteillä, kuten ottamalla näytteitä ja suorittamalla testejä. Helpottaakseen koordinoitua lähestymistapaa näihin valvonta — ja tarkastustoimenpiteisiin komissio laatii ja julkaisee näytteenottoa ja testausta koskevia teknisiä ohjeita.

Näiden ohjeiden mukaisesti virallisia valvontatoimenpiteitä voidaan suorittaa missä tahansa muuntogeenisten organismien (myös siementen) tai muuntogeenisistä organismeistä valmistettujen elintarvikkeiden ja rehujen tuotanto-, jalostus-, varastointi- ja jakeluvaiheessa, myös tuonnin yhteydessä. Asetuksen (EY) N:o 1829/2003 mukaisesti perustettu yhteisön vertailulaboratorio ohjaa ja avustaa jäsenvaltioiden laboratorioita testausmenetelmien suhteen ja tarjoaa niille koulutusta, mutta ei toimita testauslaitteita.

Asetuksen rikkomistapauksissa jäsenvaltioiden on toteutettava kaikki tarvittavat toimenpiteet ja sovellettava seuraamuksia, joiden on oltava tehokkaita, oikeasuhteisia ja varoittavia. Mikäli jokin jäsenmaa ei toteuta tarvittavia toimenpiteitä yhteisön lainsäädännön täytäntöönpanemiseksi, komissiolla on perustamissopimuksen mukaisesti oikeus ryhtyä tarvittaviin toimiin.

(1) Euroopan parlamentin ja neuvoston asetus (EY) N:o 1829/2003, annettu 22 päivänä syyskuuta 2003, muuntogeenisistä elintarvikkeista ja rehuista, EUVL L 268, 18.10.2003.

(2) Euroopan parlamentin ja neuvoston asetus (EY) N:o 1830/2003, annettu 22 päivänä syyskuuta 2003, muuntogeenisten organismien jäljitettävyydestä ja merkitsemisestä ja muuntogeenisistä organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta, EUVL L 268, 18.10.2003.